รัฐมนตรีช่วยว่าการกระทรวงศึกษาธิการ เร่งขับเคลื่อนโครงการโรงเรียนคุณภาพประจำตำบลให้บรรลุวัตถุประสงค์อย่างเป็นรูปธรรม
รัฐมนตรีช่วยว่าการกระทรวงศึกษาธิการ เร่งขับเคลื่อนโครงการโรงเรียนคุณภาพประจำตำบลให้บรรลุวัตถุประสงค์อย่างเป็นรูปธรรม โดยจัดประชุมระดมความคิดเห็นจาก ผอ.สพฐ.ทั่วประเทศ เพื่อใช้เป็นแนวทางขับเคลื่อนโครงการ ก่อนเปิดภาคเรียนที่ 1 ปีการศึกษา 2562พลเอก สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ กล่าวในการเป็นประธานเปิดการประชุมเชิงปฏิบัติการผู้อำนวยการสำนักงานเขตพื้นที่การศึกษา พร้อมมอบนโบายโครงการโรงเรียนคุณภาพประจำตำบลแก่ผู้อำนวยการสำนักงานเขตพื้นที่การศึกษาทั่วประเทศ ณ โรงแรมเอวาน่า บางนา กรุงเทพมหานคร โดยกล่าวว่า เพื่อให้การขับเคลื่อนโครงการโรงเรียนคุณภาพประจำตำบล หรือ 1 ตำบล 1 โรงเรียนคุณภาพ บรรลุผลสำเร็จตามวัตถุประสงค์ และเป็นไปตามนโยบายของ พลเอก ประยุทธ์ จันทร์โอชา นายกรัฐมนตรี ที่มอบนโยบายให้เร่งเดินหน้าขับเคลื่อนให้เกิดผลอย่างเป็นรูปธรรมโดยเร็ว จึงมีความจำเป็นต้องระดมความคิดเห็น เพื่อจัดทำแนวทางการขับเคลื่อนโรงเรียนคุณภาพประจำตำบล ให้ครอบคลุมตามความต้องการของโรงเรียนในแต่ละพื้นที่ และมีการดำเนินงานโครงการไปในทิศทางเดียวกัน จึงได้มีการจัดประชุมในครั้งนี้เพื่อกำหนดแนวทางในการเตรียมการขับเคลื่อนโครงการโรงเรียนคุณภาพประจำตำบล ก่อนเปิดภาคเรียนที่ 1 ปีการศึกษา 2562 ในวันที่ 16 พฤษภาคม 2562 โดยตั้งเป้าหมายในการพัฒนาโรงเรียนคุณภาพประจำตำบล จำนวน 7,255 โรงเรียน นอกจากนี้ ในปีงบประมาณ 2563 ยังมีแผนที่จะขยายผลไปยังโรงเรียนระดับมัธยมศึกษาประจำอำเภอ และโรงเรียนพื้นที่พิเศษ ตามลำดับ ซึ่งถือได้ว่าเป็นการพัฒนาการศึกษาไทยในเชิงระบบอย่างแท้จริงรัฐมนตรีช่วยว่าการกระทรวงศึกษาธิการ กล่าวต่อไปว่า โครงการโรงเรียนคุณภาพประจำตำบล เกิดขึ้นเพื่อพัฒนาโรงเรียนในท้องถิ่นระดับตำบล ให้เป็นโรงเรียนที่มีคุณภาพและได้มาตรฐานตามบริบทของตนเอง เพื่อสร้างโอกาสให้นักเรียนในพื้นที่ได้รับการพัฒนาอย่างเต็มที่ เกิดความเท่าเทียมและครอบคลุมทั่วประเทศ เป็นการลดความเหลื่อมล้ำด้านการจัดการศึกษาของประเทศ โดยมุ่งสร้างโรงเรียนให้มีความพร้อมในการจัดการเรียนการสอนมีอุปกรณ์และสิ่งอำนวยความสะดวกที่เอื้อต่อการเรียน ผู้บริหารและครูมีประสิทธิภาพ โดยโรงเรียนที่เข้าร่วมโครงการจะได้รับการสนับสนุนจากรัฐบาล ทั้งงบประมาณ สถานที่ แหล่งเรียนรู้ องค์ความรู้ และบุคลากร รวมทั้งส่งเสริมการมีส่วนร่วมของเอกชน บ้าน วัด รัฐ และโรงเรียน เพื่อพัฒนาผู้เรียนให้มีคุณภาพ